El Ple aprova una declaració institucional pel Dia Internacional de la Dona i dues mocions en la sessió de febrer
2025-07-24

La sessió plenària de l’Ajuntament de Burjassot ha aprovat per unanimitat de tots els grups que ho componen, PSPV-PSOE, Compromís, PP, Ciudadanos, EU i Totes amb Burjassot, la Declaració Institucional pel Dia Internacional de la Dona, elaborada des del Fòrum de participació per la Igualtat de Gènere del municipi. Així mateix, s’ha aprovat la moció presentada pel partit socialista per a la modificació de criteris del concepte d’unitat familiar quan els beneficiaris de la pensió no contributiva residisquen en asil o residència, i la presentada per Compromís sobre la “taxa rosa”.

D’igual manera, el Ple, amb excepció de Ciudadanos, formació que va explicar la seua abstenció en el ple, manifestava el seu suport a la iniciativa dels sindicats per a l’atur del dia 8 de març, animant a les treballadores del Consistori a sumar-se al mateix com una mesura més de conscienciació i sensibilització per la situació de discriminació de les dones en l’àmbit laboral i social.

En la Declaració Institucional, s’arreplega que el 8 de març, Dia Internacional de la Dona, “es commemora la lluita per la igualtat d’oportunitats, tracte i condicions entre homes i dones“. Des del Fòrum duen a terme aquesta lluita individual i col·lectivament cada dia, “amb xicotetes grans accions com a xarrades de sensibilització, tallers formatius i informatius, teatre…” i així un gran nombre d’accions, sense oblidar “la lluita perquè hagen polítiques públiques, lleis que protegisquen i garantisquen els drets humans a les dones, i açò, és un repte per a la ciutadania, de les organitzacions feministes i, sobretot, de les institucions, que han de ser conscients que no tot pot estar supeditat a les reivindicacions de les dones, cal prendre partit per a construir una societat millor“.

Amb els vots a favor de PSPV-PSOE, Compromís, Ciutadanos, EU i Totes amb Burjassot, i l’abstenció del PP, el ple aprovava la moció del grup socialista para per a la modificació de criteris del concepte d’unitat familiar quan els beneficiaris de la pensió no contributiva residisquen en asil o residència. El text de la moció insta al Govern “a la modificació de l’article 363 de la Llei General de la Seguretat Social, addicionant un segon paràgraf a l’apartat quatre” del citat article en el qual s’arreplegue que “no es considerarà que existeix unitat econòmica en els supòsits de familiars en segon o tercer grau de consanguinitat que convisquen en un centre assistit o residència per a majors“.

Finalment, s’aprovava per unanimitat la moció presentada per Compromís per a sol·licitar l’eliminació de la “taxa rosa” i la reducció de l’IVA en els productes d’higiene femenina. La moció demana al Govern Español “que inicie els tràmits per a reformar la fiscalitat dels productes d’higiene femenina, com són els tampons, les compreses, els salvaslips i la copa menstrual, considerant-los béns de primera necessitat i reduint el seu tipus impositiu al mínim“, així mateix, també sol·licita “que prenga les mesures necessàries per a combatre la desigualtat que provoca la denominada taxa rosa i defense la igualtat de preus dels productes sense discriminació de gènere“.

La moció es va aprovar amb una esmena presentada per Ciutadanos en la qual s’arreplega que l’Ajuntament de Burjassot “es compromet a realitzar una campanya informativa tant per a la ciutadania com per als comerços en els quals s’informe de què és la taxa rosa, entesa com l’increment inexplicable o injustificat en el preu de productes d’iguals o molt similars característiques quan aquests es dirigeixen al públic femení en comparació a quan ho fan al públic general o específicament masculí“.